C 283/72
MT
Il-Ġurnal Uffiċjali tal-Unjoni Ewropea
11.8.2023
It-Tlieta 14 ta’ Frar 2023
3.
Jilqa' l-livell għoli ta' involviment tal-partijiet ikkonċernati matul il-proċess ta' negozjati; jenfasizza li l-istadji ta' implimentazzjoni u monitoraġġ jirrikjedu konsultazzjonijiet ġenwini u involviment tad-diversi partijiet ikkonċernati, inkluża l-parteċipazzjoni sinifikanti tas-soċjetà ċivili, ir-rappreżentanti tan-negozju, l-organizzazzjonijiet tal-ħaddiema u l-komunitajiet lokali u indiġeni fit-teħid ta' deċiżjonijiet biex jiġi ggarantit ir-rispett tad-drittijiet tal-pussess tal-art u l-prinċipju ta' kunsens liberu, minn qabel u infurmat; ifakkar fil-ħtieġa li tissaħħaħ it-trasparenza u li jiġu żgurati l-iżvelar pubbliku effettiv tal-informazzjoni u l-kondiviżjoni f'waqtha tad-dokumenti mal-popli lokali u indiġeni;
4.
Jistieden lill-Kummissjoni u lid-Delegazzjoni tal-UE fil-Guyana jipprovdu biżżejjed bini ta' kapaċità kif ukoll appoġġ loġistiku u tekniku fil-qafas tal-istrumenti ta' kooperazzjoni għall-iżvilupp attwali u futuri sabiex il-Guyana tkun tista' tissodisfa l-impenji previsti fil-VPA;
5.
Jilqa' l-adozzjoni reċenti tal-qafas komuni ta' implimentazzjoni u jistieden lill-Gvern tal-Guyana jsegwi approċċ konkret, marbut biż-żmien u li jista' jitkejjel;
6.
Jisħaq fuq l-importanza li jiġu żviluppati sħubijiet u mekkaniżmi ta' kooperazzjoni biex jiġu indirizzati b'mod konġunt l-aspetti kollha tat-tmexxija tal-foresti, inkluż fir-rigward tal-kondiviżjoni tal-informazzjoni;
7.
Jilqa' l-isforzi li għamlet il-Guyana s'issa fit-triq biex issir aktar trasparenti, u jistenna bil-ħerqa aktar kooperazzjoni pożittiva fil-ġlieda kontra l-qtugħ illegali tas-siġar għall-injam; Jisħaq li l-governanza ħażina u l-korruzzjoni fis-settur tal-forestrija jaċċelleraw il-qtugħ illegali tas-siġar għall-injam u d-degradazzjoni tal-foresti; jirrikonoxxi l-impenn u r-rieda politika tal-Guyana fir-rigward tal-ġestjoni tajba tal-foresti; jenfasizza li s-suċċess tal-VPA dwar l-FLEGT jiddependi wkoll mill-ġlieda kontra l-frodi u l-korruzzjoni tul il-katina tal-provvista tal-injam; iħeġġeġ lill-Gvern tal-Guyana jtejjeb il-ġbir tad-data biex jimplimenta aħjar is-sistema ta' traċċabbiltà u jkompli jaħdem biex iwaqqaf il-korruzzjoni mifruxa u jindirizza fatturi oħra li jwasslu għall-qtugħ illegali tas-siġar għall-injam u d-degradazzjoni tal-foresti, b'attenzjoni partikolari għad-dwana u awtoritajiet oħra li se jkollhom rwol ċentrali fl-implimentazzjoni u l-infurzar tal-VPA; jisħaq fuq il-ħtieġa li tintemm l-impunità fis-settur tal-foresti billi jiġu protetti d-difensuri tad-drittijiet ambjentali tal-bniedem u l-informaturi u billi jiġu żgurati rimedji effettivi għall-ksur tad-drittijiet tal-bniedem; jilqa', f'dan il-kuntest, ir-ratifika mill-Guyana tal-Ftehim ta' Escazú u jenfasizza l-ħtieġa li jiġi garantit rikonoxximent sħiħ tad-drittijiet tal-pussess tal-art tal-komunitajiet lokali u tal-popli indiġeni, b'mod partikolari l-komunitajiet Amerindjani, inkluż fil-kuntest tal-estrazzjoni minerarja;
8.
Jilqa' l-fatt li l-proċess ta' negozjar tal-VPA ppermetta lis-setturi jidentifikaw għanijiet u prijoritajiet kondiviżi biex jaħdmu lejn ġestjoni sostenibbli tal-foresti u kooperazzjoni kummerċjali, filwaqt li joffri opportunità importanti għall-komunitajiet biex jingħata lok għal ġestjoni parteċipattiva tal-foresti tagħhom fil-livell lokali, komunitarju u reġjonali, u anke fil-livell nazzjonali jew federali;
9.
Jenfasizza li l-VPA joħloq opportunità kbira biex tingħata spinta lill-ħolqien tal-impjiegi fis-settur tal-forestrija; jenfasizza li l-prattiki ta' ġestjoni tal-foresti u l-kummerċ tal-injam prodott legalment għandhom ikunu soċjalment u ekonomikament sostenibbli biex jiggarantixxu li n-nies involuti direttament jew indirettament ikunu jistgħu jibbenefikaw mill-kummerċ;
10.
Jitlob li l-analiżi tal-ġeneru tiġi integrata fl-attivitajiet u l-proġetti kollha marbuta mal-implimentazzjoni tal-VPA; jitlob li ssir analiżi kwantitattiva u kwalitattiva, diżaggregata skont il-ġeneru, fir-rigward tad-dominju tal-art, tas-sjieda tal-assi u tal-inklużjoni finanzjarja f'setturi li sofrew impatt mill-kummerċ; jistieden lill-Kummissjoni tappoġġa dawn l-isforzi b'riżorsi tekniċi u umani;
11.
Jitlob lill-Kummissjoni tirrapporta regolarment lill-Parlament dwar l-implimentazzjoni tal-ftehim, inkluż dwar il-ħidma tal-Kumitat Konġunt ta' Monitoraġġ u Rieżami, bl-għan li tippermetti deċiżjoni infurmata ladarba l-att delegat li jawtorizza l-aċċettazzjoni ta' liċenzji FLEGT ikun ġie propost; jenfasizza, għalhekk, li għandhom jiġu promossi VPAs ġodda ma' sħab addizzjonali; jistieden lill-Kummissjoni twettaq valutazzjoni eżawrjenti dwar l-impatt tal-VPA u r-regolament dwar id-deforestazzjoni futur fuq il-ħaddiema u l-produtturi żgħar fis-settur tal-foresti u setturi relatati oħra li se jintlaqtu miż-żieda fil-kontrolli u l-iċċekkjar tal-qtugħ tas-siġar għall-injam;
12.
Jisħaq fuq il-ħtieġa li tiġi indirizzata d-dimensjoni reġjonali tal-qtugħ illegali tas-siġar għall-injam u t-trasport, l-ipproċessar u l-kummerċ tal-injam illegali tul il-katina tal-provvista; jitlob li dan jiġi inkluż fil-proċess ta' evalwazzjoni tal-VPA;